projecte-aina/catalan_government_crawling huggingface dataset:
Primeres reaccions davant del coronavirus i iniciatives en favor del turisme sostenible
Alguns turoperadors i agències mencionen l'estancament de les reserves dels belgues de cara a les vacances de Setmana Santa o les dels neerlandesos per a les vacances escolars de principis de maig.
Diverses línies aèries (SN Airlines, KLM) han cancel·lat connexions amb les zones afectades i/o ofereixen la possibilitat de posposar els viatges sense cap cost suplementari.
Una de les principals plataformes d'informació del sector, Travel 360, ha llançat avui una enquesta adreçada a turoperadors i agents de viatges interrogant-los sobre l'afectació al nivell de reserves, el número i tipus de consultes rebudes per part de clients i les fonts d'informació que utilitzen per seguir l'estat de situació.
Liderant iniciatives per un turisme responsable
En els darrers mesos, l'associació de TTOO, ANVR, ha promogut dues noves iniciatives en favor d'un turisme més respectuós amb la natura i amb la societat.
Així, a finals de l'any 2019 va mobilitzar TTOO i empreses del sector perquè signessin l' International Tourism Plastic Pledge, que té com a objectiu reduir la pol·lució per plàstic a les destinacions turístiques.
Fins avui dia, s'hi compten 180 adherits, entre els quals els principals turoperadors, com ara TUI, ANWB o Club Med, a més de grups hotelers i altres organitzacions.
També destaquem la crida de l'ANVR sobre la necessitat d'orientar el sector cap a un model socialment més inclusiu.
Basant-se en els resultats d'un estudi realitzat sobre el customer journey dels viatgers amb discapacitats, va proposar diverses mesures per conscienciar i informar a les empreses del sector sobre les necessitats de les persones amb mobilitat reduïda o amb algun tipus de discapacitat (uns 2,5 milions als Països Baixos) i les dels seus acompanyants.
En aquest àmbit, destaquem també la fundació sense ànim de lucre Reis met je Hart, que treballa per facilitar l'accés de gent sense recursos a activitats de lleure i vacances.
Per fer-ho possible compta amb la col·laboració de TTOO, AAVV i altres organismes del sector turístic.
En aquest sentit, també hi ha col·laborat l'Agència Catalana de Turisme.
El Projecte Sunrise de Qantas aproparà Europa i Austràlia encara més
Qantas, la principal aerolínia d'Austràlia, ha anunciat que està un pas més a prop d'inaugurar vols comercials d'ultra-llarga durada connectant l'est d'Austràlia amb Europa i Nord-Amèrica, després que l'Autoritat de Seguretat en l'Aviació Civil (Civil Aviation Safety Authority) hagi donat llum verda al sistema de gestió de la fatiga proposat per l'aerolínia.
Durant el 2019, Qantas va realitzar tres vols de prova des de Nova York i des de Londres cap a Sydney, amb una durada d'unes 19 hores cadascun, amb la finalitat d'investigar les conseqüències que aquests vols d'ultra-llarga durada poden tenir sobre el benestar i la salut de la tripulació i els passatgers.
Aquests vols formen part de la planificació del Projecte Sunrise de Qantas, que té l'objectiu d'operar vols comercials amb línies regulars i directes que connectin la costa est d'Austràlia (Brisbane, Sydney i Melbourne, principalment) amb Europa i Nord-Amèrica.
Aquests tres vols de prova s'han realitzat amb els nous Boeing 787-9 que l'aerolínia havia de rebre de la fàbrica de Boeing ubicada a Seattle.
En comptes de volar directament des de Seattle a Austràlia sense passatgers, els avions van simular dues rutes del Projecte Sunrise: des de Londres i des de Nova York cap a Sydney.
Ha estat la primera vegada a la història que una aerolínia comercial hagi operat un vol directe de Nova York a Sydney i el segon cop que s'hagi realitzat un vol directe entre Londres i Sydney.
Amb aquests vols de prova, l'aerolínia s'ha pogut plantejar quins sons els patrons de descans òptims per als pilots i per a la resta de la tripulació, en vistes a començar a comercialitzar vols de passatgers d'ultra-llarga durada en un futur proper.
Tanmateix, Qantas ha seleccionat finalment l'Airbus A350-100, que utilitza els motors Rolls Royce Trent XWB, com a model d'avió de preferència per a operar els seus vols d'ultra-llarga durada a partir de mitjan any 2023.
De fer-se realitat aquestes connexions directes entre l'est d'Austràlia i ciutats europees, es facilitaria considerablement l'arribada a Catalunya de turistes australians de manera més directa i, fins i tot, un cop les principals capitals europees aconsegueixin primer disposar ja del seu vol directe sense escala amb Austràlia, Barcelona, com una de les altres urbs europees amb una altíssima popularitat i rellevància, podria també aspirar a obtenir una de connexió directa.
Durant el 2019, el turisme australià ha generat a Catalunya una despesa mitjana diària per persona molt superior a la mitjana global (509€).
De fet, ha estat la més alta de tots els mercats turístics internacionals que arriben al Principat, tot enregistrant un total de 170.000 arribades a finals del desembre del 2019.
Ja són 250 les empreses i entitats que treballen amb l'Agència Catalana de Turisme per impulsar el turisme de reunions.
Les últimes incorporacions són: el Palau de Congressos de Catalunya; els hotels Hesperia Barcelona Tower, Hotel Renaissance Barcelona Fira, Gran Hotel Havana, Hotel Sunway Playa Golf Sitges, The Gates Diagonal Barcelona, ME Sitges Terramar, Hotel Villa Retiro; l'empresa d'outdoor i team Building IOLO Planet; dues empreses de serveis complementaris, Eventum Staff for Events i Eikonos; i els restaurants Marina PortVell, Restaurant Kauai, Tablao de Carmen i Restaurant Casa Marieta.
En total, l'any 2019, l'oferta de serveis del Catalunya Convention Bureau s'ha reforçat amb la incorporació de 34 nous membres.
Precisament, en breu estarà disponible la Meeting Planner Guide 2020, que inclou informació sobre els nous membres del CCB.
L'Agència Catalana de Turisme aposta pel turisme de reunions amb el repte de posicionar Catalunya en el mercat internacional.
Amb la creació del Catalunya Convention Bureau (CCB), ara fa deu anys, l'ACT assessora i proporciona eines útils als professionals que treballen en aquest sector per tal que tinguin a l'abast el màxim d'informació i de recursos possibles i puguin millorar les seves estratègies comercials.
Aquesta tasca és possible gràcies al treball braç a braç que es fa amb el Barcelona Convention Bureau i els diferents convention bureaux d'arreu del territori per garantir una major resposta en la captació i fidelització d'aquest negoci.
La suma de tots aquests esforços és el que ens posiciona també com una destinació idònia per aquest turisme de reunions tant important per al nostre sector i al nostre país.
El Catalunya Convention Bureau (CCB), creat ara fa deu anys per l'ACT, assessora i proporciona eines útils als professionals perquè tinguin a l'abast el màxim d'informació i de recursos possibles i puguin millorar les seves estratègies comercials.
Turisme de la Generalitat treballa per consolidar Catalunya com una de les millors destinacions del món.
Aquest any 2020, des de Turisme de la Generalitat s'han previst un seguit d'accions i iniciatives orientades a la diversificació, la desestacionalització, la desconcentració i l'increment de despesa.
La finalitat: generar riquesa i que aquesta s'estengui a tot el país contribuint al reequilibri territorial.
Pel que fa a política turística:
Per aquest any 2020, la Generalitat de Catalunya consolidarà 10M€ per finançar projectes d'àmbit local a través dels Plans de Foment del Turisme, uns plans per donar suport al territori i fomentar el reequilibri turístic.
Si parlem de promoció del sector turístic català:
El Compte Satèl·lit de Turisme de Catalunya, l'aprovació de nous decrets de Turisme, l'impuls al nou Clúster TIC turisme, la celebració de l'Any del Turisme Esportiu i el llançament del Grand Tour de Catalunya, algunes de les accions destacades en matèria turística per a aquest any 2020.
Promoció del turisme familiar al mercat brasiler
L'oficina de promoció de l'Agència Catalana de Turisme als mercats de Sud-amèrica ha realitzat un blogtrip per impulsar la projecció de l'oferta de turisme familiar de Catalunya.
Juntament amb LATAM Airlines i PortAventura, s'ha organitzat a la influencer brasilera Gabie Fernandes una ruta per conèixer els principals exponents del territori català en turisme familiar.
Concretament, ha pogut conèixer indrets de la destinació Barcelona i de Costa Daurada (Cambrils, Reus i PortAventura), a banda de promoure la ruta directa entre Barcelona i São Paulo.
El conjunt dels continguts publicats ha permès mostrar Catalunya a potencials turistes del mercat brasiler, amb un total de 1654790 impressions a les xarxes socials de Fernandes.
Coral Travel incorpora la classe business i visats electrònics russos el 2021
L'operador Coral Travel ha incorporat la classe business als seus vols entre Barcelona i Moscou.
Els Boeing777 de Royan Flight operaran aquesta ruta amb dues freqüències setmanals i 14 dels 492 seients estaran destinats a aquesta classe.
A partir del gener de 2021, es podran realitzar visats de manera electrònica per viatjar a Rússia per a ciutadans dels països amb els quals té el règim migratori.
Actualment, aquest tipus de visats està en funcionament per a turistes estrangers que visiten l'orient llunyà i la regió de Kalingrad.
Tendències turístiques dels mercats suec i noruec
Segons el portal Dagens Analys, els webs de viatges més visitats pels suecs a l'hora d'organitzar les seves vacances són: Booking, Tripadvisor i hotels.com al podi, seguit de Momondo, flyfresor.se, reseguiden.se i travelbird.se i, tancant el top 10, Expedia, secretscapes.se, Trivago i ticket.se.
Pel que fa al segment de turisme actiu, segons un estudi de l'operador Apollo, conjuntament amb Sifo (empresa d'investigació sueca), un de cada deu suecs entre 16 i 74 anys ha participat en un viatge per posar-se en forma.
Aquest tipus d'activitats són cada vegada més populars entre els turistes de Suècia, doblant-ne la contractació en un sol any.
Concretament, estan especialment interessats en activitats com el senderisme, el ioga, l'esquí, el ciclisme i els entrenaments en grup.
Referent al mercat noruec, Ticket.no ha realitzat una enquesta per saber quan reserven els turistes d'aquest país.
El 43% ho fa entre 3 i 6 mesos abans de la realització del viatge; el 15% següent, ho fa 2 mesos abans; el 12% més previsor, ho fa amb una antelació de 6 mesos; amb 1 mes de temps ho prepara el 9 % i un 5% fa la reserva a última hora (entre 1 i 2 setmanes abans).
L'ACT promociona el turisme actiu i d'aventura i dades del mercat estadounidenc
L'Agència Catalana de Turisme (ACT) incentiva la contractació de l'oferta de turisme actiu i d'aventura de Catalunya en un viatge de familiarització on han participat 13 operadors i 3 periodistes dels Estats Units.
Especialitzat en els productes de cicloturisme i senderisme, ha inclòs també un workshop amb empreses catalanes.
Aquesta acció forma part de la decisió estratègica de l'ACT de col·laborar des de fa 3 anys amb Adventure Travel Trade Association (ATTA), l'associació de turisme actiu i d'aventura més important del món.
Amb la mateixa finalitat, l'ACT ha participat a l'Adventure Travel World Summit, organitzat per l'ATTA, on s'ha reunit amb operadors, agents de viatges i periodistes dels principals mercats emissors de turisme per a Catalunya.
Pel que fa a dades relacionades amb el mercat dels Estats Units, l'agència de màrqueting MMGY ha publicat un estudi sobre el perfil del turista estatunidenc.
Malgrat la possibilitat d'una recessió econòmica als Estats Units en els propers 12 mesos, el consumidor preveu mantenir estable la despesa en viatges ($5,025 el 2019, respecte $5,038 el 2018) i només reduir lleugerament el nombre de viatges que realitza a l'any (3,2 viatges el 2019 per 3,5 viatges el 2018).
Una altra tendència que recull aquest estudi és que la generació millennial és la més propensa a contractar viatges a través d'agències tradicionals, ja que creuen que aquests els podran ajudar a organitzar un viatge més únic i experiencial.
A més, llista altres tendències com ara el constant creixement de l'economia compartida al sector turístic (posant èmfasi als allotjaments no convencionals com ara els habitatges d'ús turístic) i la popularitat del format fly and drive, també entre els millenials.
Catalunya al top 10 de destinacions turístiques, viatge de premsa per mostrar la destinació i participació a la ILTM
En la cerimònia de The Global Tourism Destination Carnival in 2019, organitzada per CTG, el major grup turístic de la Xina, i National Geographic Travel China, Catalunya va ser inclosa pel jurat en la categoria Top 10 international Best Tourist Destination.
Des de l'oficina de promoció turística de l'ACT a la Xina, s'impulsa l'oferta de turisme premium participant a la fira ILTM China.
Durant la fira, s'han mantingut reunions amb agents locals a Shanghai.
Seguint amb la promoció, l'oficina ha mostrat juntament amb Europe Rail China a bloguers i a un representant de l'empresa especialitzada en reserves d'activitats Klook, l'oferta de les ciutats catalanes amb servei AVE, Girona, Tarragona i Barcelona.
En especial, s'ha fet incís en el segment de turisme cultural i amb l'objectiu d'atraure visitants fora de la temporada estival per tal d'incentivar la desestacionalització turística.
Perfil del turisme sostenible italià i valor del sector turístic online a Itàlia
La plataforma Criteo ha realitzat un nou estudi analitzant el comportament de 13.000 viatgers internacionals per entendre l'impacte de la sostenibilitat en les seves decisions abans i durant el viatge.
El perfil del turista sostenible italià és especialment fort entre les noves generacions.
De la totalitat dels viatgers que es reconeixen com a sostenibles, el 62% formen part de la generació millennial o la Generació Z, mentre que les generacions més grans representen el restant 38%.
A Itàlia, en vuitè lloc al rànquing mundial de turisme sostenible (dominat per Alemanya, França i Estats Units), en els últims 6 mesos, 8 de cada 10 viatgers "sostenibles" han escollit el tren com a mitjà de transport per reduir la seva petjada ecològica (en comparació a la mitjana nacional, que es situa en un 56%), mentre que un 14% afirma haver decidit no fer cap viatge per la mateixa raó.
Pel que fa al mercat turístic online, a Itàlia, segons l'Observatori "Innovació digital en el turisme" del Politècnic de Milà, aquest factura 14.200 milions d'euros, quasi un quart del valor total del turisme nacional.
D'altra banda, un nou estudi de MyBank comprova les dimensions del turisme digital en el mercat italià.
Els principals productes en facturació són el transport (amb un 61% del total de transaccions), seguit de l'allotjament (29%) i els paquets d'activitats (10%).
També destaca com l'adquisició de productes turístics a través del mòbil continua creixent en els últims anys, amb un continu augment de la quota de mercat i 2.500 milions de facturació el 2018 (+46% respecte el 2017).
El cicloturisme és un dels sectors més dinàmics a França
El cicloturisme és un dels sectors més dinàmics del mercat turístic francès.
De fet, França és el segon país del món on més es practica, darrere d'Alemanya, gràcies a l'àmplia xarxa de rutes en bicicleta i de vies verdes del territori.
Actualment ja compta amb més de 15.000 kms de rutes en bicicleta, i té com objectiu arribar als 22.780 kms el 2030.
A més, Estrasburg i Bordeus es troben en 11a i 12a posició del rànquing Bicycle Cities Index 2019, una classificació realitzada de les ciutats d'Europa en funció de les seves infraestructures, la seguretat, el numero de ciclistes...
Aquesta gran xarxa de rutes permet la organització de molts esdeveniments de cicloturisme al llarg de tot l'any, tant en grans ciutats com en petites localitats de França.
Entre els viatgers, hi ha els qui viatgen expressament fins a una localitat de França per participar a un esdeveniment específic com ara una cursa, i els qui opten per descobrir el territori mitjançant el turisme itinerant amb bicicleta.
El perfil genèric sol ser una persona de 45 a 75 anys que viatja sovint amb els amics.
A més sol buscar productes d'alta qualitat i sol gastar de mitjana 75 euros diaris, mentre que la resta de turistes a França solen gastar una mitjana de 54 euros diaris.
Els francesos són cada vegada mes partidaris de viatjar combinant l'activitat física amb el descobriment del patrimoni i la cultura, buscant sempre la major autenticitat en els seus viatges.
I el cicloturisme és una pràctica que s'adequa perfectament a aquest perfil de viatger.
Segons l'estudi "Esports i Recreació de la Natura", del Ministeri d'Esports, la bicicleta es considera cada cop més una pràctica de masses, tant esportiva com turística i de lleure: 14 milions de francesos han practicat activitats en bicicleta almenys una vegada en els últims 12 mesos, durant les vacances o fora del període de vacances.
El 2018, aquest sector va representar més de 9 milions d'estades, durant les quals els francesos han practicat ciclisme o bicicleta a França.
El turisme en bicicleta es practica al llarg de tot l'any, el 63% dels itineraris a l'estiu i primavera, i el 37% durant la resta de l'any.
El cicloturisme a Catalunya presenta un alt potencial pel mercat emissor francès i contribueix a la desestacionalització i al reequilibri territorial dels fluxos turístics.
Promoció de l'oferta de turisme de negocis i turisme familiar de Catalunya i Tramuntana Travel nou operador austríac
L'Agència Catalana de Turisme (ACT) ha fomentat la contractació de l'oferta turística de Catalunya al mercat alemany.
Mitjançant dos viatges de familiarització i un workshop amb operadors turístics, l'ACT ha mostrat als professionals propostes de turisme de reunions i esdeveniments i de turisme familiar.
Pel que fa a l'acció de MICE, les 12 agències alemanyes van conèixer hotels, activitats i equipaments de Costa Daurada i es van reunir amb 16 empreses catalanes afiliades al Catalunya Convention Bureau dels programes de treball de l'ACT.
En el cas de la promoció del turisme familiar, 11 agències afiliades a l'associació RTK van visitar destinacions certificades en turisme familiar per l'ACT de Costa Barcelona i Costa Daurada per poder-les oferir als seus clients.
En relació al mercat austríac, una emprenedora amb arrels a Catalunya ha volgut apropar la seva passió i experiència en la destinació.
Aquest 2019, ha fundat a la capital vienesa l'operador outbound Tramuntana Travel, que es concentrarà exclusivament al mercat destinatari de Catalunya.
A partir del 2020, aquest operador començarà a comercialitzar viatges d'alta qualitat i per a grups reduïts de parla alemanya arreu de Catalunya, procurant visitar llocs insòlits i descobrir paisatges únics.
El programa es focalitzarà en l'enoturisme i la gastronomia catalana amb un incís especial en el segment foodie.
Balanç d'estiu del mercat belga i novetats dels operadors a Països Baixos
El darrer informe publicat per l'Associació Belga de Turoperadors (ABTO) mostra un augment de viatges durant el mes de juliol, que va concentrar el 42% de les vacances d'estiu respecte al 35% de l'exercici anterior.
El mes de juny també mostra un increment, concentrant el 22% de les sortides, respecte el 16% durant el 2018.
Les vacances als mesos d'agost i setembre, en canvi, s'han reduït considerablement representant respectivament un 23% i un 12% el 2019, quan durant el 2018 van ser d'un 27% i un 22%.
L'estudi també mostra que els mesos durant els quals van reservar les seves vacances d'estiu van ser gener (20%), febrer (13%) i març (11%), principalment.
Pel que fa a les destinacions durant els 4 mesos d'estiu, Espanya es troba en segon lloc amb un 11%, només per darrere de França, que ha rebut un 24% de les arribades.
El mateix informe mostra les activitats preferides dels turistes belgues durant les seves vacances d'estiu.
Aquestes han estat: visites culturals (78%), activitats de lleure (77%), esports (56%) i els esports d'aventura (50%)
Aquesta tardor es podria confirmar l'entrada del fons d'inversió Triton com a accionista majoritari de Corendon, després de tancar la mateixa operació amb Sundio Group a principis del 2019.
Sundio Group i Corendon són actualment dos dels principals operadors a Països Baixos amb un enfocament molt similar: operen fonamentalment online, tenen una estratègia basada en el preu i estan especialitzats en producte sol i platja a destinacions del mediterrani.
D'altra banda, D-rt Groep, també entre els principals operadors líders al mercat holandès, ha decidit comprar el grup Zonvaart Reizen.
Aquesta compra suposa l'adquisició d'un total de 12 agències de viatges ubicades al nord del país, a més de les 3 línies de negoci Destinations Travel, Send Me Anywhere i Anko Reizen.
Una altra novetat al mercat de Països Baixos és la reconversió de la plataforma d'opinió de viatgers Zoover en OTA.
La companyia, que ja ho va intentar fa 4 anys, començarà la venda de paquets a finals d'aquest any.
Legends of Catalonia arriba al Japó, dades sobre el mercat nipó i augmenten les reserves a través del mòbil.
L'Agència Catalana de Turisme (ACT) ha presentat a Tòquio la campanya de promoció turística Legends of Catalonia en un acte presidit per la consellera d'Empresa i Coneixement, Àngels Chacón.
Hi han assistit 25 periodistes interessats per la proposta turística de Catalunya i per conèixer també les darreres dades d'un mercat estratègic i prioritari pel Govern de Catalunya, ja que es preveu un creixement del 30%.
Aquest novembre s'inicia la campanya de promoció en aquest mercat que gira al voltant del primer joc de realitat virtual dissenyat per promocionar una destinació turística i que ja està disponible en japonès.
Recentment, el videojoc de l'ACT ha guanyat el premi "Silver" a la categoria "Most Innovative Use of Technology Within a Destination" en el marc de la fira internacional World Travel Market celebrada a Londres.
Amb una població de 126 milions de persones, de les quals 19 milions van sortir del seu país l'any 2018, el Japó és el principal mercat asiàtic emissor de viatgers cap a Catalunya on han arribat gairebé 300.000 turistes que han generat una despesa mitjana, per turista i dia, tres vegades superior a la mitjana internacional (472€/dia).
Aquesta campanya, per tant, promociona Catalunya en un mercat madur i consolidat que representa un mercat de futur per a la destinació gràcies a les seves característiques.
Entre els motius principals que estimulen a visitar Catalunya als japonesos hi ha l'art, la cultura, la gastronomia i els paisatges naturals.
A més, el turista japonès combina a la perfecció els objectius del nou Pla Estratègic de Turisme: contribueix a la diversificació, la desestacionalització i a agumentar la despesa diària.
Pel que fa a tendències del conjunt de mercats d'Àsia-Pacífic, segons un article de TTG Asia, els turistes ja no utilitzen els dispositius mòbils només per a la planificació i inspiració, sinó també per fer reserves de viatge.
Els viatgers dels països asiàtics mostren una tendència a realitzar cada cop més les seves reserves exclusivament des dels seus telèfons mòbils.
L'Índia, Tailàndia, Corea del Sud, Hong Kong i Taiwan lideren aquest rànquing, tal i com afirma un recent estudi realitzat per Northstar Research Partners i encarregat per Expedia.
A Tailàndia, per exemple, el 67% dels 600 enquestats considera molt probable que reservi els seus bitllets d'avió des del mòbil; el 18% ho considera probable i, només el 15%, no gaire o gens probable.
Pel que fa a les reserves d'hotels, el 70% indica que probablement reservi allotjament mitjançant un dispositiu mòbil; un 18% ho estima probable i, només un 12%, no gaire o gens probable.
A més, Expedia ha detectat que aproximadament una de cada tres nits d'hotel a tot el món es reserven a través del mòbil.
Més del 50% del tràfic global dels llocs web del Grup Expedia són mitjançant dispositius mòbils.
Expedia també afirma que els usuaris de dispositius mòbils a Àsia-Pacífic suposaran el 2020 el 50% de les instal·lacions d'aplicacions a tot el món.